Κανονισμός (ΕΚ) αριθ. 1215/2003 της Επιτροπής

της 7ης Ιουλίου 2003

για τροποποίηση του κανονισμού (ΕΟΚ) αριθ. 344/91 περί τη θέσπιση των λεπτομερειών εφαρμογής του κανονισμού (ΕΟΚ) αριθ. 1186/90 του Συμβουλίου για την επέκταση του πεδίου εφαρμογής της κοινοτικής κλίμακας κατάταξης σφαγίων βοοειδών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1186/90 του Συμβουλίου, της 7ης Μαΐου 1990, για την επέκταση του πεδίου εφαρμογής της κοινοτικής κλίμακας κατάταξης σφαγίων βοοειδών(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 2,

Εκτιμώντας τα ακόλουθα:

(1) Τα άρθρα 1 και 3 του κανονισμού (ΕΟΚ) αριθ. 344/91 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 1993/95(3), καθορίζουν λεπτομερείς κανόνες για τη διενέργεια, την αναγνώριση και τον έλεγχο της κατάταξης σφαγίων ενηλίκων βοοειδών.

(2) Με σκοπό να επιτραπούν εναλλακτικές μέθοδοι για την άμεση οπτική εκτίμηση της διάπλασης και της κατάστασης πάχυνσης, μπορούν να εισαχθούν τεχνικές αυτόματης ταξινόμησης, εφόσον βασίζονται σε στατιστικά αποδεδειγμένες μεθόδους. Η άδεια για τις τεχνικές αυτόματης ταξινόμησης πρέπει να εξαρτάται από την τήρηση ορισμένων όρων και απαιτήσεων, καθώς και μίας μέγιστης ανοχής για στατιστικό σφάλμα στην ταξινόμηση, ανοχή η οποία πρέπει να προσδιοριστεί.

(3) Οι εγκαταστάσεις που χρησιμοποιούν αυτόματες τεχνικές ταξινόμησης για τον προσδιορισμό της κατηγορίας διάπλασης και της κατάστασης πάχυνσης πρέπει να διασφαλίζουν ότι η κατηγορία του σφάγιου προσδιορίζεται σύμφωνα με το άρθρο 3 παράγραφος 1 του κανονισμού (ΕΟΚ) αριθ. 1208/81 του Συμβουλίου, της 28ης Απριλίου 1981, περί της θεσπίσεως κοινοτικής κλίμακας κατατάξεως σφαγίων των βοοειδών(4), όπως τροποποιήθηκε τελευταία από τον κανονισμό (ΕΟΚ) αριθ. 1026/91(5). Για την αναγνώριση της κατηγορίας, πρέπει να παρασχεθεί στις σχετικές εγκαταστάσεις η δυνατότητα να κάνουν χρήση, όπου ενδείκνυται, του συστήματος που αναφέρεται στον τίτλο I του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας(6).

(4) Σε περίπτωση που δεν είναι δυνατό να καταταγούν τα σφάγια με τις αυτόματες τεχνικές ταξινόμησης λόγω τεχνικών προβλημάτων, πρέπει να προβλεφθεί μία ορισμένη ευελιξία στο βαθμό που η κατάταξη και η αναγνώριση των σχετικών σφαγίων θα πρέπει, σε αυτές τις περιπτώσεις, να διενεργείται πριν από τη λήξη των καθημερινών εργασιών σφαγής.

(5) Πρέπει να προβλεφθεί η δυνατότητα τροποποίησης, μετά τη χορήγηση άδειας, των τεχνικών προδιαγραφών των τεχνικών αυτόματης ταξινόμησης με σκοπό τη βελτίωση της ακρίβειάς τους. Εντούτοις, για τις τροποποιήσεις αυτές πρέπει να απαιτείται η εκ των προτέρων έγκριση από τις αρμόδιες αρχές οι οποίες πρέπει να βεβαιώνουν ότι οι τροποποιήσεις αυτές θα έχουν ως αποτέλεσμα υψηλότερο επίπεδο ακρίβειας.

(6) Είναι αναγκαίο να προβλεφθούν τακτικοί επιτόπιοι έλεγχοι, κατά τους οποίους εξακριβώνεται η ακρίβεια των τεχνικών αυτόματης ταξινόμησης όσον αφορά ορισμένες συγκεκριμένες πτυχές. Η συχνότητα αυτών των ελέγχων πρέπει να είναι αυξημένη, ιδίως, κατά την αρχική περίοδο των δώδεκα μηνών που ακολουθούν τη χορήγηση της άδειας.

(7) Ως εκ τούτου, πρέπει να τροποποιηθεί ο κανονισμός (ΕΟΚ) αριθ. 344/91.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 344/91 τροποποιείται ως εξής:

1. Το άρθρο 1 τροποποιείται ως εξής:

α) η παράγραφος 2 τροποποιείται ως εξής:

i) Η δεύτερη περίπτωση αντικαθίσταται από την ακόλουθη:

"- πρέπει να αναφέρουν επιπλέον των ενδείξεων που προβλέπονται στην παράγραφο 1 τον αριθμό έγκρισης, τον αριθμό αναγνώρισης ή σφαγής του ζώου, την ημερομηνία σφαγής, το βάρος του σφαγίου και, όπου ενδείκνυται, ότι η κατάταξη έχει πραγματοποιηθεί με τη χρησιμοποίηση τεχνικών αυτόματης ταξινόμησης·"

ii) Προστίθεται το ακόλουθο εδάφιο:"Σε περίπτωση που η κατάταξη πραγματοποιείται με τη χρησιμοποίηση τεχνικών αυτόματης ταξινόμησης, η χρήση των ετικετών είναι υποχρεωτική."·

β) στην παράγραφο 2α, προστίθεται το ακόλουθο εδάφιο:"Σε περίπτωση που δεν είναι δυνατή η κατάταξη των σφαγίων με τις τεχνικές αυτόματης ταξινόμησης, η κατάταξη και η αναγνώριση αυτών των σφαγίων πρέπει να πραγματοποιούνται πριν από τη λήξη των καθημερινών εργασιών σφαγής."

2. Το άρθρο 3 τροποποιείται ως εξής:

α) Μετά την παράγραφο 1, παρεμβάλλονται οι ακόλουθες παράγραφοι 1α, 1β και 1γ:

"1α. Τα κράτη μέλη μπορούν να χορηγούν άδεια η οποία επιτρέπει την εφαρμογή των τεχνικών αυτόματης ταξινόμησης στο έδαφός τους ή σε μέρος αυτού. Η άδεια πρέπει να εξαρτάται από την τήρηση των όρων και των ελάχιστων απαιτήσεων για δοκιμή πιστοποίησης που καθορίζεται στο παράρτημα I. Το λιγότερο δύο μήνες πριν από την έναρξη της δοκιμής πιστοποίησης, τα κράτη μέλη πρέπει να παρέχουν στην Επιτροπή τις πληροφορίες που αναφέρονται στο παράρτημα II, μέρος A. Τα κράτη μέλη ορίζουν ένα ανεξάρτητο σώμα το οποίο θα αναλύει τα αποτελέσματα της δοκιμής πιστοποίησης. Εντός δύο μηνών από την ολοκλήρωση της δοκιμής πιστοποίησης, τα κράτη μέλη παρέχουν στην Επιτροπή τις πληροφορίες που αναφέρονται στο παράρτημα II, μέρος B.

Σε περίπτωση που χορηγείται άδεια η οποία επιτρέπει τεχνικές αυτόματης ταξινόμησης που βασίζονται σε δοκιμή πιστοποίησης κατά την οποία χρησιμοποιήθηκαν περισσότερες από μια παρουσιάσεις σφαγίου, οι διαφορές μεταξύ αυτών των παρουσιάσεων σφαγίου δεν πρέπει να συνεπάγονται διαφορές στα αποτελέσματα της κατάταξης.

Αφού ενημερώσουν την Επιτροπή, τα κράτη μέλη μπορούν να χορηγήσουν άδεια που επιτρέπει τις τεχνικές αυτόματης ταξινόμησης για εφαρμογή στο έδαφός τους ή σε μέρος αυτού χωρίς να διοργανώνουν δοκιμή πιστοποίησης, με την προϋπόθεση ότι η άδεια αυτή έχει ήδη χορηγηθεί για τις ίδιες τεχνικές αυτόματης ταξινόμησης για εφαρμογή σε ένα άλλο μέρος του σχετικού κράτους μέλους ή σε ένα άλλο κράτος μέλος βάσει μιας δοκιμής πιστοποίησης με δείγμα σφαγίων που θεωρούν ότι είναι εξίσου αντιπροσωπευτικό, από την άποψη της κατηγορίας, των κλάσεων διάπλασης και της κατάστασης πάχυνσης των ενηλίκων βοοειδών που έχουν σφαγεί στο σχετικό κράτος μέλος ή σε ένα μέρος αυτού.

Η κατάταξη με τεχνικές αυτόματης ταξινόμησης ισχύει μόνον εφόσον η παρουσίαση σφαγίου είναι πανομοιότυπη μ' αυτήν που χρησιμοποιήθηκε κατά τη διάρκεια της δοκιμής πιστοποίησης.

2β. Οι εγκαταστάσεις που πραγματοποιούν την κατάταξη με τη χρησιμοποίηση τεχνικών αυτόνομης ταξινόμησης πρέπει:

- να αναγνωρίζουν την κατηγορία του σφαγίου· μπορεί να χρησιμοποιείται, όπου ενδείκνυται, το σύστημα αναγνώρισης και καταγραφής των βοοειδών που αναφέρεται στον τίτλο I του κανονισμού (ΕΚ) αριθ. 1760/2000,

- να τηρούν ημερησίως εκθέσεις ελέγχου για τη λειτουργία των τεχνικών αυτόνομης ταξινόμησης, συμπεριλαμβανομένων ιδίως τυχόν ελλείψεων που διαπιστώθηκαν και μέτρων που ελήφθησαν όπου ήταν αναγκαίο.

1γ. Οι τροποποιήσεις των προδιαγραφών των τεχνικών αυτόματης ταξινόμησης για τις οποίες είχε χορηγηθεί άδεια επιτρέπεται μόνον μετά από την έγκριση των αρμοδίων αρχών του σχετικού κράτους μέλους και εφόσον υπάρχει απόδειξη ότι οι τροποποιήσεις αυτές συνεπάγονται υψηλότερο επίπεδο ακρίβειας από αυτό που είχε επιτευχθεί κατά τη δοκιμή πιστοποίησης.

Τα κράτη μέλη ενημερώνουν την Επιτροπή σχετικά με τις τροποποιήσεις αυτές για τις οποίες είχαν χορηγήσει την έγκρισή τους."

β) Η παράγραφος 2 τροποποιείται ως εξής:

α) Το τρίτο εδάφιο αντικαθίσταται από το ακόλουθο:"Σε όλες τις εγκεκριμένες εγκαταστάσεις που πραγματοποιούν κατάταξη με τη χρησιμοποίηση τεχνικών αυτόματης ταξινόμησης, πρέπει να διενεργούνται τουλάχιστον έξι έλεγχοι κάθε τρεις μήνες κατά τη διάρκεια των πρώτων 12 μηνών μετά από τη χορήγηση της άδειας που αναφέρεται στην παράγραφο 1α. Τουλάχιστον δύο φορές κάθε τρεις μήνες σε όλες τις εγκεκριμένες εγκαταστάσεις που πραγματοποιούν κατάταξη με τη χρησιμοποίηση τεχνικών αυτόματης ταξινόμησης. Κάθε έλεγχος πρέπει να αφορά τουλάχιστον 40 σφάγια που επιλέγονται τυχαία. Κατά τους ελέγχους πρέπει να εξακριβώνονται ιδίως:

- η κατηγορία του σφαγίου,

- η ακρίβεια των τεχνικών αυτόματης ταξινόμησης με τη χρησιμοποίηση του συστήματος σημείων και ορίων που αναφέρεται στο παράρτημα I σημείο 3,

- η παρουσίαση του σφαγίου,

- η καθημερινή βαθμονόμηση καθώς και οποιεσδήποτε άλλες τεχνικές πλευρές των τεχνικών αυτόματης ταξινόμησης που διασφαλίζουν ότι το επίπεδο ακρίβειας που επιτυγχάνεται με τη χρησιμοποίηση των τεχνικών αυτόματης ταξινόμησης είναι τουλάχιστον το ίδιο καλό με αυτό που έχει επιτευχθεί κατά τη δοκιμή πιστοποίησης,

- οι καθημερινές εκθέσεις ελέγχου που αναφέρονται στην παράγραφο 1β.

Όταν ο οργανισμός ελέγχου είναι ο ίδιος με τον οργανισμό που είναι υπεύθυνος για την κατάταξη και την αναγνώριση του σφαγίου, ή στην περίπτωση που δεν υπάγεται σε δημόσιο οργανισμό, οι έλεγχοι που προβλέπονται στο δεύτερο και τρίτο εδάφιο πρέπει να διενεργούνται υπό την εποπτεία δημόσιου οργανισμού υπό τις ίδιες συνθήκες και τουλάχιστον μία φορά το χρόνο. Ο δημόσιος οργανισμός ενημερώνεται τακτικά για τα αποτελέσματα των εργασιών του οργανισμού ελέγχου."

β) Στο τέταρτο εδάφιο, το στοιχείο β) αντικαθίσταται από το ακόλουθο:

"β) οι άδειες που προβλέπονται στις παραγράφους 1 και 1α μπορούν να ανακαλούνται."

3. Τα παραρτήματα I και II του παρόντος κανονισμού προστίθενται ως παραρτήματα I και II.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Ιουλίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 119 της 11.5.1990, σ. 32.

(2) ΕΕ L 41 της 14.2.1991, σ. 15.

(3) ΕΕ L 194 της 17.8.1995, σ. 7.

(4) ΕΕ L 123 της 7.5.1981, σ. 3.

(5) ΕΕ L 106 της 26.4.1991, σ. 2.

(6) ΕΕ L 204 της 11.8.2000, σ. 1.

ΠΑΡΑΡΤΗΜΑ I

"ΠΑΡAΡΤΗΜΑ I

Όροι και ελάχιστες απαιτήσεις για την έγκριση των τεχνικών αυτόματης ταξινόμησης

1. Το σχετικό κράτος μέλος διοργανώνει δοκιμή πιστοποίησης για μία επιτροπή που απαρτίζεται τουλάχιστον από πέντε αναγνωρισμένους εμπειρογνώμονες για την κατάταξη των σφαγίων ενηλίκων βοοειδών. Δύο μέλη της επιτροπής πρέπει να προέρχονται από το κράτος μέλος που διενεργεί τη δοκιμή. Τα άλλα μέλη της επιτροπής πρέπει να προέρχονται το καθένα από ένα άλλο κράτος μέλος. Η επιτροπή πρέπει να περιλαμβάνει μονό αριθμό εμπειρογνωμόνων. Οι υπηρεσίες της Επιτροπής και εμπειρογνώμονες άλλων κρατών μελών μπορούν να παρίστανται στη δοκιμή πιστοποίησης ως παρατηρητές.

Τα μέλη της επιτροπής πρέπει να εργάζονται σε ανεξάρτητη και ανώνυμη βάση.

Το σχετικό κράτος μέλος ορίζει έναν συντονιστή της δοκιμής πιστοποίησης, ο οποίος:

- δεν αποτελεί μέλος της επιτροπής,

- πρέπει να έχει ικανοποιητικές τεχνικές γνώσεις και να είναι πλήρως ανεξάρτητος,

- πρέπει να ελέγχει την ανεξάρτητη και ανώνυμη λειτουργία των μελών της επιτροπής,

- συγκεντρώνει τα αποτελέσματα της κατάταξης των μελών της επιτροπής και αυτών που ελήφθησαν με τη χρησιμοποίηση τεχνικών αυτόματης ταξινόμησης,

- διασφαλίζει ότι, καθόλη τη διάρκεια της δοκιμής πιστοποίησης, τα αποτελέσματα που ελήφθησαν από τη χρησιμοποίηση τεχνικών αυτόματης ταξινόμησης δεν είναι διαθέσιμα σε κανένα από τα μέλη της επιτροπής και αντιστρόφως, ούτε σε οποιοδήποτε άλλο ενδιαφερόμενο μέρος,

- επικυρώνει την κατάταξη κάθε σφαγίου και μπορεί να αποφασίσει, για αντικειμενικούς λόγους που θα προσδιοριστούν, να απορρίψει σφάγια από το δείγμα που πρέπει να χρησιμοποιηθεί για την ανάλυση.

2. Για τη δοκιμή πιστοποίησης:

- κάθε μία από τις κλάσεις διάπλασης και κατάστασης πάχυνσης πρέπει να υποδιαιρείται σε τρεις επιμέρους κλάσεις,

- απαιτείται δείγμα τουλάχιστον 600 επικυρωμένων σφαγίων,

- το ποσοστό απόρριψης δεν μπορεί να υπερβαίνει το 5 % των σφαγίων που είναι κατάλληλα για κατάταξη με τη χρησιμοποίηση τεχνικών αυτόματης ταξινόμησης.

3. Για κάθε επικυρωμένο σφάγιο, η διάμεση τιμή των αποτελεσμάτων των μελών της επιτροπής θεωρείται η ορθή κατηγορία του σφάγιου.

Για να εκτιμηθεί η απόδοση των τεχνικών αυτόματης ταξινόμησης, τα αποτελέσματα της μηχανής αυτόματης ταξινόμησης πρέπει να συγκρίνονται, για κάθε επικυρωμένο σφάγιο, με τη διάμεση τιμή των αποτελεσμάτων της επιτροπής. Η προκύπτουσα ακρίβεια της ταξινόμησης με τις τεχνικές αυτόματης ταξινόμησης διαπιστώνεται με τη χρησιμοποίηση ενός συστήματος σημείων τα οποία κατανέμονται ως εξής:

>ΘΕΣΗ ΠΙΝΑΚΑ>

Για να εγκριθούν, οι τεχνικές αυτόματης ταξινόμησης πρέπει να επιτυγχάνουν τουλάχιστον 60 % του μέγιστου αριθμού σημείων για τη διάπλαση και για την κατάσταση πάχυνσης.

Επιπλέον, η κατάταξη με τη χρησιμοποίηση τεχνικών αυτόματης ταξινόμησης πρέπει να κινείται εντός των ακόλουθων ορίων:

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

"ΠΑΡΑΡΤΗΜΑ II

A. Πληροφορίες που πρέπει να παρέχονται από τα κράτη μέλη σχετικά με τη διοργάνωση μιας δοκιμής πιστοποίησης για την έγκριση τεχνικών αυτόματης ταξινόμησης

- οι ημερομηνίες κατά τις οποίες θα διενεργηθεί η δοκιμή πιστοποίησης,

- αναλυτική περιγραφή των σφαγίων ενήλικων βοοειδών που έχουν ταξινομηθεί στο ενδιαφερόμενο κράτος μέλος ή σε μέρος αυτού,

- οι στατιστικές μέθοδοι που χρησιμοποιήθηκαν για την επιλογή του δείγματος των σφαγίων η οποία πρέπει να είναι αντιπροσωπευτική, από την άποψη της κατηγορίας, των κλάσεων διάπλασης και κατάστασης πάχυνσης, των ενήλικων βοοειδών που εσφάγησαν στο ενδιαφερόμενο κράτος μέλος ή σε μέρος αυτού,

- το όνομα και η διεύθυνση του (των) σφαγείου(-ων), όπου θα διενεργηθεί η δοκιμή πιστοποίησης, μια εξήγηση της διοργάνωσης και της απόδοσης της (των) επεξεργασίας, συμπεριλαμβανομένης της ταχύτητας ανά ώρα,

- η (οι) παρουσίαση(-εις) του σφαγίου που θα χρησιμοποιηθεί(-ούν),

- μία περιγραφή της μηχανής αυτόματης ταξινόμησης και των τεχνικών λειτουργιών της, ιδίως του μηχανισμού ασφαλείας της μηχανής σε περίπτωση παντός τύπου δόλιου χειρισμού,

- οι εγκεκριμένοι εμπειρογνώμονες που ορίζονται από το ενδιαφερόμενο κράτος μέλος για να λάβουν μέρος στη δοκιμή πιστοποίησης ως μέλη της επιτροπής,

- ο συντονιστής της δοκιμής πιστοποίησης, με αποδείξεις όσον αφορά τις ικανοποιητικές τεχνικές γνώσεις του και την πλήρη ανεξαρτησία του,

- το όνομα και η διεύθυνση του ανεξάρτητου οργανισμού που ορίζεται από το ενδιαφερόμενο κράτος μέλος ο οποίος θα αναλύσει τα αποτελέσματα της δοκιμής πιστοποίησης.

B. Πληροφορίες που πρέπει να παρέχονται από τα κράτη μέλη σχετικά με τα αποτελέσματα μιας δοκιμής πιστοποίησης για την έγκριση τεχνικών αυτόματης ταξινόμησης

- ένα αντίγραφο των φύλλων που έχουν συμπληρωθεί και υπογραφεί από τα μέλη της επιτροπής και από το συντονιστή κατά τη δοκιμή πιστοποίησης,

- ένα αντίγραφο των αποτελεσμάτων της κατάταξης τα οποία ελήφθησαν με τη χρησιμοποίηση τεχνικών αυτόματης ταξινόμησης υπογεγραμμένο από το συντονιστή κατά τη δοκιμή πιστοποίησης,

- μία έκθεση του συντονιστή για τη διοργάνωση της δοκιμής πιστοποίησης από την άποψη των όρων και των ελάχιστων απαιτήσεων που καθορίζονται στο παράρτημα I,

- μία ποσοτική ανάλυση, σύμφωνα με μία μέθοδο που θα συμφωνηθεί από την Επιτροπή, των αποτελεσμάτων της δοκιμής πιστοποίησης η οποία αναφέρει τα αποτελέσματα της κατάταξης κάθε εμπειρογνώμονα ταξινομητή καθώς και αυτά που προέκυψαν από τη χρησιμοποίηση των τεχνικών αυτόματης ταξινόμησης. Τα δεδομένα που χρησιμοποιήθηκαν για την ανάλυση πρέπει να παρέχονται σε ηλεκτρονική μορφή που θα συμφωνηθεί από την Επιτροπή,

- η ακρίβεια των τεχνικών αυτόματης ταξινόμησης η οποία διαπιστώνεται σύμφωνα με τις διατάξεις του παραρτήματος I σημείο 3."